Video en foto’s: Man vas ná hy glo 10-jarige aanrandAngelique se beserings Foto verskaf ‘n Video en nog ‘n foto volg onderaan die berig. ‘n Senior beampte van korrektiewe dienste is Woensdag in hegtenis geneem nadat hy op 9 Desember glo ŉ 10-jarige dogtertjie aangerand het, het die polisie aan Maroela Media gesê. Zwandile Mkhuma het op 9 Desember Angelique Meintjies (10) na bewering met sy gordel geslaan nadat sy, haar sussie en ŉ maatjie sampioene gepluk het voor sy huis op die gronde van die departement van korrektiewe dienste in Boksburg. “Angelique en haar tweelingsussie loop gereeld voor die man se huis verby,” het Eben Meintjies, Angelique se pa, aan Maroela Media gesê. Die gesin woon ŉ paar huise van die beskuldigde se huis af. “Hulle het die oggend weer verby sy huis geloop en van die wilde sampioene, wat op die sypaadjie groei, uitgetrek. Die man het uit die huis uit gestorm en wou weet wat hulle maak.” Twee van die dogtertjies kon weghardloop, maar Mkhuma het Angelique glo in die hande gekry en haar met sy gordel begin slaan. Die saak is op 10 Desember reeds by Dawnpark-polisiestasie aanhangig gemaak, maar volgens Meintjies het die polisiestasie met die saak gesloer. Kol. Mabena, ŉ woordvoerder van die polisiestasie, het Woensdag aan Maroela Media bevestig die saak is oopgemaak, maar die beampte is eers vanoggend in hegtenis geneem. “Hy is dadelik hof toe en sal vandag nog in die Vosloorus-landdroshof verskyn,” het Mabena gesê. Nog ‘n foto volg onderaan die video. Die volgende insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv. Angelique se beserings Foto verskaf